Nou kry rugby ʼn bloukaart op die koop toeAsof die rooi- en geel kaarte nie omstrede genoeg is nie, gaan die Australiese Rugbyunie (ARU) aanstaande jaar ook proefnemings met ʼn bloukaart doen. Luidens berigte uit Australië is dié kaart daarop gemik om “die bestuur van harsingskudding” te bevorder en sal dit, ná gebruik tot dusver op skolevlak, aanstaande jaar in bepaalde senior reekse van die ARU op die proef gestel word. Skeidsregters kan daarmee spelers van die veld stuur, wat na hul mening tekens van harsingskudding toon. Hoewel enige stap verwelkom moet word wat die veiligheid van spelers bevorder, kan ʼn mens nie help nie om te wonder hoe die blasers as “mediese” beamptes sal vaar. Sou dit uiteindelik op ʼn hoër vlak aangewend word, ontstaan die vraag hoeveel skeidsregters die moed van hul oortuiging sal hê om ʼn speler – en kom ons noem dit maar by die naam: ʼn All Black – in ʼn toets van die veld te stuur. Dink net hoe só ʼn beampte verguis sal word as die mediese personeel hom verkeerd bewys. Laat ons maar kyk hoe dit vorder.